(Ortografía tradicional) Aretak xchomatajic chi cujtak bi pa Italia ri cꞌo wi ri nimalaj tinimit Roma,
ri tat Pablo cucꞌ niqꞌuiaj chic ajpacheꞌ xejach bi pu kꞌab jun qui nimal ri soldados,
ri cꞌo pa qui wiꞌ cien achijab.
Julio u biꞌ ri tataꞌ riꞌ.
We tataꞌ riꞌ are ri cätakan pa qui wiꞌ ri soldados ri cäbix chque:
“Rech ri Nimalaj Takanel Augusto”,
—cuchixic.
Xujoc bi pa jun barco pa Adramitio,
jun tinimit ri cꞌo chiꞌ ri mar.
We barco riꞌ benam re pa tak ri tinimit re Asia.
Kachiꞌl cꞌu ri tat Aristarco ri quel pa ri tinimit Tesalónica,
jun tinimit waꞌ re Macedonia.
Chucab kꞌij xujopan pa ri tinimit Sidón ri cꞌo chiꞌ ri mar.
Ri tat Julio sibalaj utz xuban rucꞌ ri tat Pablo,
xuya che chi queꞌ che qui chꞌabexic ri e utz rucꞌ rech cäyiꞌ ri cajwataj che.
Xujel chi bi pa ri tinimit Sidón,
xkatakej ri ka be puwiꞌ ri mar,
xkaya can ri Chipre pa ri ka mox,
rumal chi ri quiäkikꞌ xa chkawäch cäpe wi.
Xujkꞌax pa ri mar chuwäch ri takꞌaj re Cilicia,
xukujeꞌ re Panfilia,
xujopan cꞌu pa Mira,
jun tinimit waꞌ re Licia.
Ri tat Julio,
ri qui nimal ri soldados,
xurik jun barco chilaꞌ aj Alejandría ri benam re pa Italia,
xujroquisaj chupam rech cäkatakej ri ka be.
Qꞌuia kꞌij riꞌ xak nojimal ri ka binem pa ri barco,
xa rucꞌ tak cꞌäx xujopan chuwäch ri tinimit Gnido.
Rumal cꞌu rech chi cujukꞌatej ri quiäkikꞌ,
xa je riꞌ xujocꞌow chuwäch ri Salmón,
xujocꞌow chrij ri Creta,
jun chꞌäkap ulew ri cꞌo pa ri mar.
Xkatakej ri ka be chuchiꞌ ri takꞌaj,
rucꞌ tak cꞌäx xujopan pa ri alaj tinimit ri cäbix Buenos Puertos che,
chunakaj cꞌu waꞌ cꞌo wi ri tinimit Lasea.
Qꞌuia kꞌij chic uj beytajinak.
Sibalaj xibibal chi cꞌut ri binem pa ri mar rumal chi cuchap ri kꞌalaj (ocꞌowinak chi cꞌu ri ayuno).
Xa je riꞌ ri tat Pablo xuchap qui pixbexic ri achijab.
Xubij chque:
Tataꞌib,
quinwilo chi we binem riꞌ sibalaj xibibal,
man xuwi taj cuban na cꞌäx ri barco,
xane xukujeꞌ ri ekaꞌn ri cꞌo chupam,
xukujeꞌ ne ri uj,
we ne cujcäm na,
—xcha chque.
Are cꞌu ri tataꞌ,
ri qui nimal ri soldados,
areꞌ xunimaj ri cubij ri tataꞌ ri cäbinisan ri barco,
xukujeꞌ ri ajchakꞌel ri barco.
Man xucoj tä pa cuenta ri xubij ri tat Pablo.
Are cꞌu ri tinimit ri e cꞌo wi man utz tä waꞌ rech cäcocꞌowisaj ri kꞌalaj chilaꞌ,
rumal riꞌ ri más achijab xquichomaj chi are utz na chi quebel bi chilaꞌ,
quebeꞌ pa ri tinimit Fenice,
we quecowinic.
Are jun tinimit waꞌ pa Creta ri cꞌo chiꞌ ri mar,
chusiqꞌuel ru wiquiäkꞌab u kajbal ri kꞌij,
xukujeꞌ chusiqꞌuel ru mox u kajbal ri kꞌij.
Je riꞌ xcaj xcaꞌno rech chilaꞌ cäcocꞌowisaj wi ri kꞌalaj.
Xpe cꞌu jubikꞌ quiäkikꞌ pa ru mox ri relbal kꞌij,
ri man kas nim u chukꞌab,
rumal riꞌ xquichomaj chi quecowinic cäquitakej ri qui be.
Xebel cꞌu bic,
xquitakej ri qui be puwiꞌ ri mar chunakaj ri takꞌaj re Creta.
Man naj tä más uj benak pa ri mar aretak xak teꞌtalic xpe jun nimalaj quiäkikꞌ,
ri cäbix Nordeste che,
ri petinak pa Creta,
xuchap cꞌu u slabisaxic ri barco.
Rumal chi man xujcowin taj xujbin chkawäch rumal ri quiäkikꞌ,
xa je riꞌ xak xkaya che ri quiäkikꞌ chi cujcꞌam bi rumal.
Xujocꞌow chrij jun alaj chꞌäkap ulew ri cꞌo pa ri mar,
Clauda u biꞌ,
ri man cꞌo tä wi más quiäkikꞌ.
Rucꞌ tak cꞌäx xujcowin chuyaquic ri alaj barco ri ka chererem bic che toꞌbal kib.
Aretak cꞌo chi ri alaj barco chupam ri nim barco,
xquixim ri nim barco rucꞌ colob chrij rech man cäjakꞌin taj.
Cäquixej cꞌu quib we ne cunim rib ri nim barco pa ri senyäb ri cäbix Sirte che,
rumal cꞌu riꞌ xquikasaj ri manta ri cꞌo puwiꞌ ri barco.
Chucab kꞌij,
rumal chi sibalaj nim u chukꞌab ri quiäkikꞌ chupam ri kꞌekal jäb,
xquichap resaxic ri ekaꞌn pa ri barco,
xquiqꞌuiäk bi pa ri mar.
Churox kꞌij chic xekaqꞌuiäk bi ri chacubal tak jastak rech ri barco pa ri jaꞌ.
Qꞌuia kꞌij chic man xkil tä chi u wäch ri kꞌij o ri chꞌimil,
ka rikom cꞌu cꞌäx rumal ri nimalaj kꞌekal jäb.
Xkachomaj cꞌut chi cujcäm na,
man cuꞌl tä chi ka cꞌux chi cujcꞌasiꞌc.
Xqueꞌ cꞌu qꞌuia ri kꞌij man cꞌo tä ka wa xkatijo,
rumal riꞌ ri tat Pablo xtaqꞌui akꞌan chkaxol,
xubij:
Tataꞌib,
sibalaj utz na we ta xta alak ri xinbij,
mat xujel lok pa Creta,
rech mat xkarik waꞌ we cꞌäx riꞌ,
we tzakic riꞌ.
Cämic cꞌut chajij alak animaꞌ,
man cꞌo tä jun chech alak ri cäcäm na,
xane xuwi ri barco cäyojyob na,
cäsach cꞌu u wäch.
Mier cꞌut chakꞌab xucꞌut rib jun ángel chnuwäch ri takom lok rumal ri Dios ri in ajchakꞌel,
xukujeꞌ ri quinkꞌijilan che.
Xubij cꞌu ri ángel chwe:
“Pablo,
maxej awib,
rajwaxic catopan na rucꞌ ri César ri nimalaj takanel puwiꞌ ri Roma.
Rumal cꞌu awech at ri Dios queutoꞌ na chuwäch ri cämical conojel ri e benak awucꞌ pa ri barco,”
—xcha chwe.
Rumal riꞌ,
tataꞌib,
chajij alak animaꞌ.
Ri in nu cuꞌbisam nu cꞌux chrij ri Dios,
quincoj cꞌu na chi kas tzij.
Jeꞌ cäbantaj na jas ri xbix chwe rumal ri ángel.
Cäkatoꞌ cꞌu na kib pa jun chꞌäkap ulew ri cꞌo pa ri mar aretak ri quiäkikꞌ cujuya can chilaꞌ,
—xcha chque.
Pa jun akꞌab cꞌut,
chucab semana re ri ka binem pa ri mar Adria,
xujeꞌ je riꞌ,
xujeꞌ je waꞌ rumal ri quiäkikꞌ.
Are niqꞌuiaj akꞌab riꞌ,
aretak ri achijab ri e cꞌamowinak bi ri barco xquilo chi cujnakajin chic che ri ulew.
Xquetaj ru najal ru pam ri mar,
xquilo chi are juwinak waklajuj metros kajinak.
Xujbin chi apan jubikꞌ,
te cꞌu riꞌ xquetaj chi jumul,
xquil cꞌut chi are juwinak wukub metros.
Cäquixej cꞌu quib we ne cäjeki ri barco cho tak ri abaj,
rumal riꞌ xquikasaj bi quiejeb nimak tak chꞌichꞌ ri cäbix anclas chque chrij ri barco.
Conojel are cäcaj chi cäsakir chanim,
rumal chi sibalaj cäquixej quib.
Ri achijab ri e cꞌamowinak bi ri barco xquichomaj quebel bi pa ri barco chutoꞌic quib.
Rumal riꞌ xquichap u kasaxic ri alaj barco pa ri mar,
jeꞌ ta ne chi quequikasaj ri niqꞌuiaj anclas chic chuwäch ri nim barco.
¡Man jeꞌ tä cꞌu riꞌ ri tajin cäcaꞌno!
Are cꞌu ri tat Pablo xubij che ri tataꞌ ri cätakan pa qui wiꞌ ri soldados,
xukujeꞌ chque ri soldados:
We ri achijab ri e cꞌamowinak bi ri barco man quecanaj tä can chupam ri barco,
man cäcowin tä alak cätoꞌ ib alak,
—xcha chque.
Xepe cꞌu ri soldados,
xequikupij tak ri colob ri ximibem re ri alaj barco,
xquitzokopij cꞌu bi pa ri mar.
Aretak xsakiric ri tat Pablo xubij chque conojel chi utz we cꞌo jas cäquitijo,
xubij cꞌu chque:
Ya xqueꞌ quieb semanas waꞌ man warinak tä alak,
man cꞌo tä jas tijom alak.
Quintaꞌ tokꞌob chech alak chi cäwiꞌ alak.
Are rajwaxic waꞌ rech cꞌo chukꞌab alak chutoꞌic ib alak.
Man cꞌo tä cꞌu ne jun u wiꞌ jun chech alak ri cäsach na u wäch,
—xcha chque.
Aretak xbitaj waꞌ rumal ri tat Pablo,
xucꞌam ri wa,
xumaltioxij waꞌ che ri Dios chquiwäch conojel,
te cꞌu riꞌ xupiro,
xuchaplej cꞌu wiꞌm.
Te cꞌu riꞌ conojel xquichajij animaꞌ,
xewiꞌ cꞌut.
Ri uj,
uj quieb cientos rucꞌ oxcꞌal waklajuj chkonojel ri uj cꞌo pa ri barco.
Te cꞌu riꞌ,
aretak quelem chic,
xquesaj ri trico pa ri barco,
xquiqꞌuiäk cꞌu can pa ri mar rech man al tä más ri barco.
Aretak xsakiric man xquichꞌob tä u biꞌ ri ulew ri xquil apanok,
xquil cꞌu apan jun u kꞌab mar ri oquinak bi chupam ri ulew,
senyäb u chiꞌ.
Xquichomaj resaxic bi ri barco jelaꞌ pa ri ulew we quecowinic.
Xquikupij ri colob ri ximibem que ri anclas,
xquiya can pa ri mar,
xukujeꞌ xequiquir tak ri pala ri quetob chubinisaxic ri barco.
Xquiyac akꞌan ri manta ri cꞌo chuwäch ri barco rech curik ri quiäkikꞌ,
xquikebsaj cꞌu ri barco chunakaj ri senyäb chiꞌ ri mar.
Are cꞌu ri barco xopan jelaꞌ jawijeꞌ e cꞌo wi quieb binel jaꞌ,
xchꞌapi ri barco pa ri jutanaj senyäb.
Ru tzaꞌm ri barco co xunim rib pa ri senyäb,
are cꞌu ri rij ri barco xuchap u banic chꞌäkatak rumal ru chukꞌab ru wojaꞌ ri cuban sibalaj cꞌäx che.
Ri soldados xquichomaj qui cämisaxic ri ajpacheꞌ,
rech man cꞌo tä jun cämuꞌxanic,
canimaj bic.
Are cꞌu ri tataꞌ ri cätakan pa qui wiꞌ ri soldados,
are craj cutoꞌ can ri tat Pablo,
rumal riꞌ man xraj taj chi jeꞌ xcaꞌno jas ri xquichomaj ri soldados.
Xtakan cꞌut chi conojel ri achijab ri quecowinic quemuꞌxanic,
chquiqꞌuiäka bi quib nabe pa ri mar rech quebel bi cho ri ulew.
Xtakanic chi ri niqꞌuiaj chic quebeꞌ chrij tak tzꞌalam,
chrij u chꞌäkapil tak barco.
Je riꞌ xcaꞌn conojel,
xebel bi cho ri ulew,
man xecäm taj.
Aretak konojel utz ka wäch uj cꞌo chi cho rulew,
xketamaj chi ri chꞌäkap ulew riꞌ ri cꞌo pa ri mar,
are Malta u biꞌ.
Ri winak ri e cꞌo chilaꞌ sibalaj utz ka chꞌabexic xcaꞌno.
Xcaꞌn jun kꞌakꞌ,
te cꞌu riꞌ xujquisiqꞌuij konojel rech cäkamikꞌ kib rumal chi nim ri tew cꞌolic,
xukujeꞌ tajin cäkaj ri jäb.
Xpe ri tat Pablo,
xucꞌam apan quieb oxib chakiꞌj siꞌ,
tajin cꞌu cuya pa ri kꞌakꞌ aretak xel lok chquixol ri siꞌ jun cumätz.
Xanimaj lok cho ri kꞌakꞌ,
xtzuyiꞌ cꞌu che ru kꞌab ri tat Pablo.
Aretak ri winak ajchilaꞌ xquil ri cumätz tzayal che ru kꞌab ri tat Pablo,
xquibij chquibil tak quib:
Waꞌ we achi riꞌ are jun cämisanel,
pune man xcäm tä can pa ri mar,
cämic cꞌut cutoj na ri etzelal u banom,
cäcäm cꞌu na,
—xechaꞌ.
Are cꞌu ri tat Pablo xutotaꞌ ru kꞌab,
xkaj cꞌu ri cumätz pa ri kꞌakꞌ,
are cꞌu ri areꞌ man cꞌo tä jas xubano.
Conojel ri winak queyeꞌm chi ri tat Pablo cäsipojic,
we ne xak teꞌtalic cätzakic,
cäcäm cꞌut.
Naj riꞌ xak xqueyej na jas cubano.
Aretak cꞌut xquilo chi man cꞌo tä jas jun cꞌäx xuriko,
xquiqꞌuex qui chomanic,
xquibij chi ri tat Pablo are jun dios.
Chunakaj ri cꞌolibal riꞌ cꞌo ri rulew ri tataꞌ ri qui nimal ri winak ri e cꞌo chilaꞌ pa ri tinimit riꞌ.
Ri tataꞌ riꞌ,
Publio u biꞌ.
Are cꞌu waꞌ sibalaj utz xuban che ka cꞌulaxic pa rachoch,
oxib kꞌij cꞌut xujrilij rucꞌ utzil.
Yawab cꞌu ru tat ri tat Publio,
cꞌo pa chꞌat.
Cꞌo kꞌakꞌ chrij,
xukujeꞌ sibalaj cꞌo pamaj che.
Xeꞌ cꞌu ri tat Pablo che rilic,
xuban orar rucꞌ.
Te cꞌu riꞌ xuya ru kꞌab puwiꞌ,
xucunaj cꞌu ri tataꞌ.
Rumal waꞌ we xbantajic riꞌ,
xepe conojel ri yawabib ri e cꞌo chilaꞌ pa ri tinimit riꞌ,
xecunataj cꞌut.
Conojel ri winak sibalaj nim xujquil wi,
qꞌuia ri xquisipaj chke.
Te cꞌu riꞌ,
aretak xujel bi chilaꞌ pa jun barco chic,
ri winak xquiya bi ronojel ri rajwaxic chke che ri ka binem.